CELEX: 32022R0516
Language: sk
Date: 2021-10-26 00:00:00
Title: Delegované nariadenie Komisie (EÚ) 2022/516 z 26. októbra 2021, ktorým sa mení príloha IV k nariadeniu Rady (ES) č. 708/2007 o využívaní cudzích a lokálne sa nevyskytujúcich druhov v akvakultúre

1.4.2022   
               
               
                  SK
               
               
                  Úradný vestník Európskej únie
               
               
                  L 104/51
               
            
         DELEGOVANÉ NARIADENIE KOMISIE (EÚ) 2022/516
         z 26. októbra 2021,
         ktorým sa mení príloha IV k nariadeniu Rady (ES) č. 708/2007 o využívaní cudzích a lokálne sa nevyskytujúcich druhov v akvakultúre
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 708/2007 (1) z 11. júna 2007 o využívaní cudzích a lokálne sa nevyskytujúcich druhov v akvakultúre, a najmä na jeho článok 24 ods. 1,
         keďže:
         
                     (1)
                  
                  
                     V nariadení (ES) č. 708/2007 sa stanovuje rámec, ktorým sa riadia postupy v akvakultúre, pokiaľ ide o cudzie alebo lokálne sa nevyskytujúce druhy, s cieľom posúdiť a minimalizovať možný vplyv týchto druhov a akýchkoľvek s nimi spojených necieľových druhov na vodné biotopy.
                  
               
                     (2)
                  
                  
                     V prílohe IV k nariadeniu (ES) č. 708/2007 sa uvádza zoznam druhov, ktoré sa v určitých častiach Únie dlhodobo bežne využívajú v akvakultúre, takže sa v ich prípade uplatňuje diferencované zaobchádzanie, ktoré uľahčuje vývoj bez akéhokoľvek dodatočného administratívneho zaťaženia, ako sa uvádza v článku 2 ods. 5 uvedeného nariadenia.
                  
               
                     (3)
                  
                  
                     Členské štáty môžu požiadať Komisiu o doplnenie druhov do prílohy IV k nariadeniu (ES) č. 708/2007 v súlade s článkom 24 ods. 4 nariadenia (ES) č. 708/2007. Podrobné pravidlá týkajúce sa podmienok, ktoré treba splniť na doplnenie druhov do prílohy IV, sú špecifikované v nariadení Komisie (ES) č. 535/2008 (2).
                  
               
                     (4)
                  
                  
                     Grécko požiadalo na základe podrobných pravidiel nariadenia (ES) č. 535/2008, a najmä jeho článku 3 o doplnenie druhu pagar veľký (Pagrus major) do prílohy IV k nariadeniu (ES) č. 708/2007. V štúdii, ktorú predložilo so žiadosťou, sa dospelo k záveru, že tento druh sa v gréckej akvakultúre používa dlhodobo bez nepriaznivého účinku. Po posúdení tejto žiadosti Komisia dospela k záveru, že žiadosť je odôvodnená a podložená všetkými požadovanými informáciami.
                  
               
                     (5)
                  
                  
                     Zmena prílohy IV v nadväznosti na žiadosť Grécka poskytuje príležitosť na terminologické úpravy v prílohe. Vedecké meno jesetera ruského (Acipenser gueldenstaedtii) je nesprávne napísané a má sa nahradiť správnym menom. Takisto je vhodné aktualizovať vedecké meno tolstolobika pestrého z Aristichthys nobilis na Hypophthalmichthys nobilis.
                  
               
                     (6)
                  
                  
                     V záujme zrozumiteľnosti sa v poznámke pod čiarou doplnenej do prílohy IV vysvetľuje, že diferencované zaobchádzanie umožnené u druhov uvedených v zozname sa automaticky neuplatňuje na hybridy druhov uvedených v tejto prílohe. Na to, aby bolo možné využívať uvedené zaobchádzanie, treba dodržať postup pridávania druhov do prílohy.
                  
               
                     (7)
                  
                  
                     Príloha IV k nariadeniu (ES) č. 708/2007 by sa preto mala zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Príloha IV k nariadeniu (ES) č. 708/2007 sa mení takto:
            
                        1.
                     
                     
                        Do ČASTI A – Vo všeobecnosti sa dopĺňajú tieto druhy: Pagrus major, pagar veľký.
                     
                  
                        2.
                     
                     
                        Vedecké meno druhu Acipenser gueldenstaeti sa nahrádza menom Acipenser gueldenstaedtii.
                     
                  
                        3.
                     
                     
                        Vedecké meno druhu Aristichthys nobilis sa nahrádza menom Hypophthalmichthys nobilis.
                     
                  
                        4.
                     
                     
                        K názvu prílohy IV sa dopĺňa poznámka pod čiarou s týmto textom: „Hybridy druhov uvedených v tejto prílohe by sa nemali považovať za súčasť tohto zoznamu.“
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 168, 28.6.2007, s. 1.
         
            (2)  Nariadenie Komisie (ES) č. 535/2008 z 13. júna 2008, ktorým sa stanovujú podrobné pravidlá vykonávania nariadenia Rady (ES) č. 708/2007 o využívaní cudzích a lokálne sa nevyskytujúcich druhov v akvakultúre (Ú. v. EÚ L 156, 14.6.2008, s. 6).